मनमोहन, राहुल ने कांग्रेस मुख्यालय में की मुलाकात  
सोनिया की अनुपस्थिति में पार्टी के मामलों को देखने के लिए गठित चार सदस्यीय समिति में राहुल शामिल हैं।
अन्ना हजारे के प्रस्तावित अनशन से जुड़े राजनीतिक विवाद की पृष्ठभूमि में प्रधानमंत्री मनमोहन सिंह और राहुल गांधी ने सोमवार को कांग्रेस मुख्यालय में पार्टी के वरिष्ठ नेताओं से चर्चा की।  स्वतंत्रता दिवस के मौके पर यहां 24 अकबर रोड स्थित कांग्रेस मुख्यालय में राष्ट्रीय ध्वज फहराए जाने के कार्यक्रम के बाद मनमोहन सिंह और राहुल गांधी ने पार्टी के वरिष्ठ नेताओं से चर्चा की।  कांग्रेस अध्यक्ष सोनिया गांधी की अनुपस्थिति में पार्टी के वरिष्ठ नेता मातीलाल वोरा ने पार्टी मुख्यालय पर राष्ट्रीय ध्वज फहराया। सोनिया पिछले दिनों अमेरिका गई थी जहां उनका आपरेशन हुआ था। राहुल गांधी भी अपनी मां के साथ अमेरिका गए थे जहां से वह रविवार को ही स्वदेश लौटे हैं। सोनिया की अनुपस्थिति में पार्टी के मामलों को देखने के लिए गठित चार सदस्यीय समिति में राहुल शामिल हैं।  ध्वजारोहण के बाद प्रधानमंत्री मनमोहन सिंह और राहुल गांधी ने बच्चों को मिठाइयां बांटी और उसके बाद पार्टी मुख्यालय में अंदर चले गये जहां वह करीब डेढ घंटे से ज्यादा समय तक रहे। पार्टी नेताओं ने इस बारे में कुछ भी बताने से इनकार किया। बाद में पार्टी के कोषाध्यक्ष मोतीलाल वोरा के कमरे में भी एक बैठक हुई जिसमें सूचना प्रसारण मंत्री अंबिका सोनी, सोनिया गांधी के राजनीतिक सचिव अहमद पटेल और पार्टी महासचिव जर्नादन द्विवेदी ने हिस्सा लिया। इन बैठकों के बारे में आधिकारिक रूप से कुछ भी नहीं बताया गया।